Broj: 711-I-1622-P-368-17/18-08-11

Zagreb, 23. studenog 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimnih prijava sukoba interesa dužnosnika Andreja Plenkovića, predsjednika Vlade Republike Hrvatske, i dužnosnika Garia Cappellia, ministra turizma,** na 29. sjednici, održanoj 23. studenog 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Andreja Plenkovića, predsjednika Vlade Republike Hrvatske, i dužnosnika Garia Cappellia, ministra turizma, u odnosu na okolnosti imenovanja Nere Miličić na radno mjesto voditeljice ispostave Hrvatske turističke zajednice u Njemačkoj sa sjedištem u Munchenu, neće se pokrenuti, s obzirom da iz prikupljenih podataka i dokumentacije ne proizlazi da je u postupanju navedenih dužnosnika došlo do moguće povrede odredbi ZSSI-a.**

Obrazloženje

Povjerenstvo je 18. listopada 2018.g. zaprimilo neanonimnu prijavu u kojoj se navode nepravilnosti prilikom provedbe Natječaja Hrvatske turističke zajednice (u daljnjem tekstu: **HTZ**) za izbor i imenovanje čelnika predstavništva HTZ u inozemstvu. Prijava je zaprimljena pod brojem: 711-U-6414-P-368/17-01-2. U prijavi je dostavljen link na članak naslova „*Plenkovićeva sestrična na čelu ureda Hrvatske turističke zajednice u Njemačkoj*“, objavljen na portalu tportal.hr 4. listopada 2017.g. Povodom prijave otvoren je predmet pod brojem P-368/17.

Dana 31. listopada 2017.g. zaprimljena je druga neanonimna prijava u vezi istog Natječaja, podnesena protiv Barbare Mesić, predsjednice Povjerenstva za evaluaciju kandidata pristiglih na natječaj, u koje je imenovana s mjesta posebne savjetnice ministra turizma Garia Cappellia. Prijava je zaprimljena pod brojem: 711-U-6632-P-380/17-01-4. Povodom prijave otvoren je predmet pod brojem P-380/17.

Dana 2. studenog 2017.g. podnesena je neanonimna prijava protiv dužnosnika Andreja Plenkovića, predsjednika Vlade Republike Hrvatske, i dužnosnika Garia Cappellia, ministra turizma. U prijavi se u bitnom navodi kako je dužnosnik Gari Cappelli sudjelovao u imenovanju Nere Miličić, sestrične dužnosnika Andreja Plenkovića, na mjesto direktorice HTZ u Njemačkoj sa sjedištem u Munchenu. Podnositelj ističe kako je dužnosnik Gari Cappelli, kao predsjednik Turističkog vijeća HTZ, imao presudnu ulogu prilikom odlučivanja o raspisivanju Natječaja, postavljanju uvjeta koje je potrebno ispuniti te prilikom izbora osobe koja će biti imenovana na mjesto direktora. Prijava je zaprimljena pod brojem 711-U-6668-P-383/17-01-2, a povodom iste je otvoren predmet pod brojem P-383/17.

Obzirom da se gore navedene prijave odnose na iste dužnosnike i iste okolnosti, Povjerenstvo je Zaključcima od 24. i 30. siječnja 2018.g., radi ekonomičnosti postupka spojilo predmetne postupke u jedan.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 4. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona, stoga su i dužnosnik Andrej Plenković, povodom obnašanja dužnosti predsjednika Vlade Republike Hrvatske, te Gari Cappelli, povodom obnašanja dužnosti ministra turizma, obvezni postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljenih prijava prikupilo relevantne podatke i dokumentaciju.

Uvidom u članak „*Plenkovićeva sestrična na čelu ureda Hrvatske turističke zajednice u Njemačkoj*“ utvrđeno je kako se u istom prenosi vijest objavljena u Jutarnjem, da je za voditeljicu HTZ-ova ureda u Munchenu odabrana Nera Miličić, koja je sestrična premijera Andreja Plenkovića. Nera Miličić je kćerka Marka Raosa, brata Plenkovićeve majke Vjekoslave Raos. Miličić je voditeljicom HTZ-ove filijale u Münchenu imenovana 26. rujna. Pet HTZ-ovih filijala i dalje će voditi dosadašnji direktori, a slobodna mjesta ostala su samo za predstavništva u Bratislavi i Budimpešti. Za ta mjesta natječaj će se ponoviti.

Na traženje Povjerenstva, HTZ je dana 4. travnja 2018.g. dostavila očitovanje o predmetnim okolnostima. U očitovanju se uvodno navodi kako HTZ nije tijelo javne vlasti te u tom smislu nije obvezno Povjerenstvu dostaviti zatražene obveze i dokaze sukladno članku 39. stavku 5. ZSSI-a. Međutim, HTZ u svom djelovanju primjenjuje temeljna načela transparentnosti pa se, uzimajući u obzir uobičajeni stupanj poslovne tajne i zaštite osobnih podataka, kao i zaštite autorskih i drugih prava intelektualnog vlasništva, dostavlja predmetno očitovanje. U vezi s tim, HTZ nije u mogućnosti dostaviti svu natječajnu dokumentaciju jer se radi o osobnim podacima kandidata, kao i o prijedlozima programa rada koji se u određenom dijelu mogu smatrati autorskim djelom, a za koje kandidati nisu pristali da budu distribuirani odnosno stavljeni na raspolaganje trećim osobama.

U očitovanju se navodi kako je Natječaj za izbor i imenovanje direktora/ice predstavništva HTZ u inozemstvu (u daljnjem tekstu: **Natječaj**) objavljen 16. kolovoza 2017.g. u Narodnim novinama, s rokom prijave u trajanju od 15 dana, zaključno s 31. kolovoza 2017.g. Natječaj je raspisan na temelju članka 58. točke 1. stavka 1. Zakona o turističkim zajednicama i promicanju hrvatskog turizma („Narodne novine“ broj: 152/18. i 59/12.) i članka 48. Statuta Hrvatske turističke zajednice („narodne novine“ broj: 34/12. i 59/12.) te Odluke Turističkog vijeća Hrvatske Turističke zajenice od 25. svibnja 2017.g. Natječaj je raspisan za 10 radnih mjesta koji se taksativno navode.

Uvjeti natječaja objavljeni su u samom Natječaju, ali se navode i u očitovanju HTZ; kandidati moraju ispunjavati opće uvjete Zakona o radu (NN 93/14) te uvjete propisane Pravilnikom o posebnim uvjetima koje moraju ispunjavati zaposleni u turističkom uredu turističke zajednice općine, grada, županije i Glavnom uredu Hrvatske turističke zajednice (NN 23/17 i 72/17), kako slijedi: 1. da ima završen najmanje specijalistički diplomski stručni ili diplomski sveučilišni studij (300 ECTS bodova); 2. da ima najmanje tri godine radnog iskustva na poslovima s područja turizma i/ili marketinga za koje je kao uvjet propisan minimalno studij iz točke. 1. ovog članka; 3. da izradi prijedlog svog programa rada predstavništva odnosno ispostave za narednu kalendarsku godinu; 4. da ima najmanje jednu pismenu preporuku prijašnjih poslodavaca; 5. da aktivno zna jedan i poznaje jedan svjetski jezik ili jezik zemlje u kojoj obnaša dužnost direktora; 6. da poznaje turističko tržište za koje je predstavništvo ili ispostava nadležna; 7. da ima položen stručni ispit za rad u turističkom uredu, a ako nema treba u roku od jedne godine od dana stupanja na rad položiti stručni ispit; 8. da poznaje rad na osobnom računalu.

Preporuka koja se traži kao jedan od uvjeta Natječaja mora sadržavati podatke o sljedećim sposobnostima i vještinama: komunikacijskim vještinama u govoru i pismu, pristupu poslu i sposobnosti timskog, kao i samostalnog rada, sposobnosti marketinškog pristupa poslu, stručnosti i odnosu prema kolegama, posvećenosti poslu i ostvarenim rezultatima, sposobnosti pregovaranja i predstavljanja argumenata, organizacijskim sposobnostima.

U Natječaju se dalje navodi kako tijekom priprema i u prvoj godini stupanja na dužnost za države u kojima se kao službeni jezik ne upotrebljavaju engleski, njemački, francuski ili talijanski jezik, predstavnik/ica ima pravo na nadoknadu troškova intenzivnog učenja jezika.

Direktor/ica predstavništva (voditelj/ica ispostave) imenuje se na mandatno razdoblje od tri godine, a HTZ zadržava pravo promjene grada sjedišta predstavništva/ispostave tijekom trajanja mandatnog razdoblja.

Natječaj propisuje koju dokumentaciju su kandidati dužni dostaviti: životopis, preslika osobne iskaznice ili putovnice, dokaz o stručnoj spremi, traženom radnom iskustvu (HZMO ‐ elektronički zapis o radnopravnom statusu) te, prema mogućnostima, o poznavanju stranih jezika i poznavanju rada na računalu (preslike uvjerenja, svjedodžbi, potvrda i slične dokumentacije ili drugi odgovarajući dokument), Uvjerenje o kaznenom postupku („uvjerenje o nekažnjavanju“ nadležnog suda), prijedlog programa rada predstavništva/ispostave za narednu kalendarsku godinu i preporuku prijašnjih poslodavaca sa svim traženim podacima. Sve potrebne informacije za izradu prijedloga programa rada bile su dostupne na internetskim stranicama HTZ. Prijave koje su nepotpune ili nerazumljive, kao ni prijave koje se dostave izvan roka ili na način različit od načina dostave propisanog Natječajem neće se razmatrati.

U očitovanju HTZ-a se dalje navodi da su sve prijave inicijalno obrađene i klasificirane od strane stručnih službi HTZ te predane na postupanje Povjerenstvu za evaluaciju kandidata. Povjerenstvo za evaluaciju kandidata imenovalo je Turističko vijeće HTZ u sastavu od 6 članova. U prilogu očitovanja dostavlja se Odluka o imenovanju od 29. kolovoza 2017.g.

U okviru natječajnog roka zaprimljeno je 169 prijava, a izvan roka 10, dok su 4 prijave dostavljene na način koji nije propisan natječajem.

Povjerenstvo za evaluaciju kandidata izvršilo je pregled važećih prijava te je s kandidatima u razdoblju 13. – 15. rujna 2017.g. obavilo razgovore s 42 kandidata. Za radno mjesto direktora predstavništva u Njemačkoj – Munchen obavljeni su razgovori s 5 kandidata.

Po okončanju razgovora s kandidatima Povjerenstvo za evaluaciju kandidata je pristupilo dubinskoj analizi natječajnih prijava te je dana 26. rujna 2017.g. održana zaključna sjednica tog Povjerenstva na kojoj je donešena konačna odluka o prijedlogu odabira kandidata za natječajem oglašena radna mjesta. Navedeni prijedlog podnesen je na usvajanje Turističkom vijeću HTZ. U prijedlogu je za voditeljicu ispostave HTZ u Njemačkoj sa sjedištem u Munchenu predložena Nera Miličić.

Turističko vijeće HTZ je na 23. sjednici održanoj 26. rujna 2017.g. donijelo Odluku kojim je prijedlog Povjerensvta za evaluaciju kandidata prihvaćen u cijelosti. Navedena Odluka dostavljena je u prilogu očitovanja.

Povjerenstvo je izvršilo uvid u Odluku Turističkog vijeća HTZ, Ur.broj: 5271/UD-ŽL/17 od 29. kolovoza 2017.g. Uvidom u navedenu odluku te podatke iz dostavljenog očitovanja utvrđeno je da su u Povjerenstvo za evaluaciju kandidata pristiglih u okviru natječajne procedure za izbor i menovanje direktora predstavništva te voditelja/ice ispostave HTZ-a u inozemstvu imenovani: Barbara Mesić, glavna savjetnica ministra turizma – predsjednica Povjerenstva; Kristjan Staničić, direktor GU HTZ – član Povjerenstva; Boris Žgomba, član Turističkog vijeća HTZ-a – član Povjerenstva; Tomislav Fain, član Turističkog vijeća HTZ-a – član Povjerenstva; Marcel Medak, član Turističkog vijeća HTZ-a – član Povjerenstva; Dragan Magaš, vanjski suradnjik – član Povjerenstva. Odluku je potpisao Gari Cappelli kao predsjednik HTZ.

Uvidom u Odluku Turističkog vijeća HTZ, Ur. broj: 2402/UD-ŽL/17 od 25. svibnja 2017.g. utvrđeno je kako je istom odlučeno da će se raspisati Natječaj za predmetna radna mjesta predstavništva HTZ u inozemstvu. Provedbu natječajne procedure te obradu pristiglih kandidata izvršit će stručne službe Glavnog ureda HTZ. Natječaj će biti raspisan u roku od 60 dana od dana donošenja Odluke. Odlukom se dalje propisuje kako će Povjerenstvo za evaluaciju kandidata prostiglih u okviru natječajne procedure za izbor i imenovanje direktora/ice Turističkom vijeću predložit će kandidate za izbor i imenovanje na predmetnim radnim mjestima.

Statutom HTZ (redakcijski pročišćeni tekst „Narodne novine“ broj: 30/95., 140/99. i 64/00.) propisano je da je Hrvatska turistička zajednica pravna osoba s pravima, obvezama i odgovornostima koje su utvrđene zakonom i Statutom. Hrvatska turistička zajednica je nacionalna turistička organizacija. Članovi Hrvatske turističke zajednice su turističke zajednice županija, Turistička zajednica grada Zagreba i turističke zajednice područja ako su osnovane.

Tijela HTZ-a su: Sabor Hrvatske turističke zajednice, Turističko vijeće Hrvatske turističke zajednice, Nadzorni odbor Hrvatske turističke zajednice i Predsjednik Hrvatske turističke zajednice. Sabor je najviše tijelo upravljanja u Hrvatskoj turističkoj zajednici.

Člankom 38. Statuta HTZ utvrđeno je da ministar turizma obnaša dužnost predsjednika Hrvatske turističke zajednice i predstavlja Hrvatsku turističku zajednicu.

Turistićko vijeće HTZ je izvršno tijelo Sabora HTZ. Turistićko vijeće sastoji se od predsjednika i 10 članova. Devet članova Turističkog vijeća bira Sabor HTZ, a jednog člana delegira Hrvatska gospodarska komora. Dužnost predsjednika Turističkog vijeća, obnaša predsjednik Hrvatske turističke zajednice. Sabor bira 9 članova Turističkog vijeća iz reda članova Hrvatske turističke zajednice razmjerno udjelu u prihodu Hrvatske turističke zajednice i njihovom značenju za ukupni razvitak turizma.

Povjerenstvo je izvršilo uvid u Pravilnik o posebnim uvjetima koje moraju ispunjavati zaposleni u turističkom uredu turističke zajednice općine, grada, županije i Glavnom uredu Hrvatske turističke zajednice. Navedenim Pravilnikom je u 18. članaka iscrpno propisano koje posebne uvjete moraju imati osobe koje se zapošljavaju u turističkom uredu turističke zajednice općine, grada, županije i Glavnom uredu Hrvatske turističke zajednice.

Ured državne uprave u Splitsko-dalmatinskoj županiji, Služba za opću upravu, Matični ured Makarska dostavio je, na traženje Povjerenstva, dokumentaciju iz koje je razvidno da su otac kandidatkinje Nere Miličić i majka dužnosnika Andreja Plenkovića brat i sestra.

Povjerenstvo je izvršilo uvid u članak „*SLUČAJEVI UJAKA I SESTRIČNE Donosimo detalje novih prijava za sukob interesa protiv Plenkovića*“, objavljen na portalu novilist.hr 19. prosinca 2017.g. U članku se navodi cit.: „*Odakle bih ja znao da je ta gospođa premijerova sestrična? Sve koji su se javili za voditelje naših ureda u inozemstvu detaljno su testirali i ispitali članovi povjerenstva koje smo namjerno formirali od ljudi izvana HTZ-a, baš zbog toga da izbjegnemo eventualne prigovore o pogodovanju, kaže Gari Capelli*“.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. ZSSI-a propisana su zabranjena djelovanja dužnosnika. Podstavkom i) propisano je da je dužnosnicima zabranjeno koristiti položaj dužnosnika utjecanjem na odluku zakonodavne, izvršne ili sudbene vlasti, kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 4. stavkom 5. ZSSI-a propisano je da su povezane osobe, u smislu navedenog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Slijedom svega navedenog, Povjerenstvo je, na temelju prikupljenih podataka i dokumentacije, utvrdilo kako se Nera Miličić, koja je u srodstvu s dužnosnikom Andrejem Plenkovićem, prijavila na natječaj za radno mjesto voditeljice ispostave Hrvatske turističke zajednice u Njemačkoj sa sjedištem u Munchenu, u sklopu Natječaja za izbor i imenovanje direktora/ice predstavništva HTZ u inozemstvu objavljenog 16. kolovoza 2017.g. Predmetni Natječaj raspisalo je Turističko vijeće HTZ. U Natječaju su propisani jasno definirani uvjeti koje kandidati za raspisana radna mjesta moraju imati, a uvjeti su propisani sukladno važećem Pravilniku o posebnim uvjetima koje moraju ispunjavati zaposleni u turističkom uredu turističke zajednice općine, grada, županije i Glavnom uredu Hrvatske turističke zajednice. Provedba natječajnog postupka također je propisana Odlukom o raspisivanju Natječaja.

Predmetni Natječaj proveden je u više faza. Prva je obrada i klasifikacija prijava od strane stručnih službi HTZ; kojoj je slijedilo razmatranje i evaluacija od strane Povjerenstva za evaluaciju kandidata. Ova, druga faza, koja je uključivala i razgovore s kandidatima, rezultirala je prijedlogom odabira kandidata Turističkom vijeću HTZ. Odluku o izboru i imenovanju kandidata u konačnici donijelo je Turističko vijeće HTZ na 23. sjednici 26. rujna 2017.g. Nera Miličić imenovana je, uz ostalih 7 izabranih kandidata/predstavništva, za voditeljicu ispostave HTZ u Njemačkoj sa sjedištem u Munchenu.

U odnosu na navode iz zaprimljenih prijava Povjerenstvo prethodno ističe kako prijavljena Barbara Mesić obavlja poslove glavne savjetnice ministra turizma. Člankom 3. ZSSI-a određeno je tko se smatra dužnosnikom u smislu navedenog Zakona, odnosno određen je krug osoba na koje se navedeni Zakon primjenjuje. Time je propisan i djelokrug samog Povjerenstva. Glavni savjetnici ministra državni su službenici i ne smatraju se dužnosnicima u smislu odredbi ZSSI-a. Stoga Povjerenstvo nije nadležno ocjenjivati ulogu i postupanje prijavljene Barbare Mesić, koja je kao glavna savjetnica ministra turizma imenovana za predsjednicu Povjerenstva za evaluaciju kandidatura, odnosno utvrđivati eventualnu povredu odredbi ZSSI-a u odnosu na navedenu osobu.

U odnosu na dužnosnika Andreja Plenkovića Povjerenstvo je utvrdilo kako je kandidatkinja Nera Miličić s navedenom dužnosnikom u srodstvu. Međutim, dužnosnik, kao predsjednik Vlade Republike Hrvatske nije sudjelovao, niti je imao ovlasti sudjelovati u niti jednoj fazi natječajnog postupka. Isto tako, Povjerenstvo nije utvrdilo postojanje okolnosti koje bi ukazivale da bi dužnosnik na bilo koji način utjecao na donošenje odluke o imenovanju Nere Miličić za voditeljicu ispostave Hrvatske turističke zajednice u Njemačkoj sa sjedištem u Munchenu. Stoga se predmetne prijave, u odnosu na prijavljenog dužnosnika, ocjenjuju kao neosnovane te je odlučeno kao u izreci akta.

Dužnosnik Gari Cappelli, kao ministar turizma, po položaju obavlja dužnost Predsjednika HTZ te dužnost predsjednika Turističkog vijeća HTZ. U predmetnom Natječaju, dužnosnik je kao predsjednik HTZ sudjelovao u donošenju Odluke o raspisivanju Natječaja, Odluke o imenovanju Povjerenstva za evaluaciju kandidata te u donošenju konačne Odluke o imenovanju kandidata na raspisana radna mjesta. Dužnosnik je u ovim odlukama sudjelovao kao jedan od 13 članova Turističkog vijeća. Uvjeti natječaja bili su definirani u samom natječaju, a propisani su na temelju ranije važećeg Pravilnika. Ispunjavanje uvjeta natječaja ocjenjivale su stručne službe HTZ i Povjerenstvo za evaluaciju kandidata u dvije razine, a u čijem radu dužnosnik nije sudjelovao. U konačnici, dužnosnik je odlučivao o kandidatu kojeg je Turističkom vijeću predložilo Povjerenstvo za evaluaciju kandidata.

Slijedom gore navedenog, navodi iz zaprimljene prijave, da je dužnosnik Gari Cappelli imao presudnu ulogu prilikom odlučivanja o raspisivanju predmetnog Natječaja, postavljanju uvjeta koje je potrebno ispuniti te prilikom izbora osobe koja će biti imenovana na mjesto voditelja ispostave HTZ u Njemačkoj sa sjedištem u Munchenu, smatraju se neosnovanima. Izbor kandidata Nere Miličić rezultat je provedenog natječajnog postupka, u kojem su kriteriji izbora bili jasno propisani prije provedbe samog natječaja. Natječaj je provela stručna služba i Povjerenstvo za evaluaciju kandidata, u čijem radu dužnosnik nije sudjelovao. Stoga Povjerenstvo nije utvrdilo postojanje okolnosti koje bi ukazivale da je dužnosnik Gari Cappelli povodom predmetnog Natječaja počinio povredu neku od odredbi ZSSI-a.

Povjerenstvo posebno ukazuje kako je dužnosnik Gari Cappelli javno osporio da je prilikom Odlučivanja Turističkog vijeća HTZ imao saznanja da je kandidatkinja Nera Miličić u srodstvu s dužnosnikom Andrejem Plenkovićem. Povjerenstvo vezano uz ovu okolnost ne može osnovano smatrati da je navedena činjenica navedenom dužnosniku trebala biti poznata.

Stoga je Povjerenstvo, na temelju članka 39. stavka 1. ZSSI-a, donijelo odluku kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Andrej Plenković, elektroničkom dostavom
2. Dužnosnik Gari Cappelli, elektroničkom dostavom
3. Prijaviteljima, na znanje
4. Objava na internetskoj stranici Povjerenstva
5. Pismohrana